చౌక స్మార్ట్‌ఫోన్‌ యోచన లేదు: సోనీ
 నవతెలంగాణ- వాణిజ్య విభాగం
స్మార్ట్‌ఫోన్ల విభాగంలో పోటీ అంతకంతకు పెరుతున్నప్పటికీ మార్కెట్లో చౌక స్మార్ట్‌పోన్లను తీసుకురావడం ద్వారా మరింతగా విస్తరించాలనే యోచనేది తమకు లేదని ఎలక్ట్రానిక్‌ దిగ్గజ సంస్థ సోనీ ఇండియా వెల్లడించింది. స్మార్ట్‌పోన్లలో ప్రీమియం ఉత్పత్తులకే తాము ప్రాధాన్యతనిస్తున్నట్లుగా సోనీ ఇండియా మేనేజింగ్‌ డైరెక్టర్‌ కెనిచిరొ హిబి తెలిపారు. శుక్రవారం హైదరాబాద్‌లో ఏర్పాటు చేసిన మీడియా సమావేశంలో ఆయన మాట్లాడుతూ చౌక ధరల స్మార్ట్‌ఫోన్ల విభాగంలోకి ప్రవేశించే యోచనలో లేదని తెలిపారు. తమది అత్యాధునిక సాంకేతిక పరిజ్ఞానం కలిగిన గ్లోబల్‌ కంపెనీ అని పేర్కొన్నారు. ఈ ఏడాది సోనీ ఇండియా అన్ని విభాగాల అమ్మకాల్లో 20 శాతం వృద్ధిని అంచనా వేస్తోందన్నారు. వచ్చే పండుగ సీజన్‌లో ఏకంగా 40 శాతం పెరుగుదల ఆశిస్తోందన్నారు. ఆంధ్రప్రదేశ్‌, తెలంగాణలో 25 సోనీ షోరూంలు కలిగి ఉన్నామన్నారు. మొత్తం తమ వ్యాపారంలో ఈ రెండు రాష్ట్రాలు 15 శాతం వాటాను కలిగి ఉన్నాయన్నారు. దేశ వ్యాప్తంగా 250 స్టోర్లు కలిగి ఉన్నామన్నారు. ప్రతి ఏడాది వీటి సంఖ్యను 10 శాతం మేర పెంచుకుంటూ పోతున్నామని పేర్కొన్నారు.
మీ స్నేహితులకు రికమెండ్ చెయ్యండి